যোগাসনকে ঘরে ঘরে পৌঁছে দেওয়ার আগে বিজেপি-শাসিত রাজ্যগুলিতে মদ বিক্রি বন্ধ করুন নরেন্দ্র মোদী— বিশ্ব যোগ দিবসের আগে এই ভাষাতেই প্রধানমন্ত্রীকে আক্রমণ করলেন নীতীশ কুমার। ২১ জুনের যোগ দিবস নিয়ে মোদী শিবিরের প্রস্তুতি অবশ্য এখন তুঙ্গে। মঙ্গলবার দেশের বিভিন্ন প্রান্তের যোগ শিবিরে সামিল হবেন ৫৭ জন কেন্দ্রীয় মন্ত্রী। মোদী নিজে থাকবেন চন্ডীগড়ে। শুধুমাত্র উত্তরপ্রদেশেই বিভিন্ন শিবিরে থাকবেন মোদী মন্ত্রিসভার ১০ জন সদস্য। আজ ঝাড়খণ্ডের পলামুতে জেডিইউয়ের এক জনসভায় তিনি ওই মন্তব্য করেন। নীতীশের কথায়, ‘‘ব্যয়ামের প্রথম নীতি হল মদ থেকে দূরে থাকা। তাই যোগাসন নিয়ে প্রচারের আগে মদ বিক্রির উপর নিষেধাজ্ঞা জারি করা উচিত।’’ ভবিষ্যতে ঝাড়খণ্ডে কখনও জেডিইউ ক্ষমতায় আসলে, বিহারের মতো এখানেও মদ বিক্রি বন্ধ করা হবে বলেও প্রতিশ্রুতি দেন নীতীশ। মোদীকে বিঁধে তিনি বলেন, ‘‘যোগাসন এক দিনের অনুশীলন নয়। আমি জানি না প্রধানমন্ত্রী কত বছর ধরে তা করছেন, তবে আমি অনেক বছর ধরে বিভিন্ন আসন, প্রাণায়ম করে চলেছি।’’